**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 18.09.2024, ora 08.00 – 19.09.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 19.09.2024, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 18.09.2024, la ora 11:30, avertizarea hidrologică nr. 93, valabilă în intervalul 18.09.2024, ora 12:00 –19.09.2024, ora 24:00, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri, cu posibile depăşiri ale COTELOR DE APĂRARE, astfel:**

**–COD GALBEN-** **posibile depăşiri ale COTELOR DE ATENŢIE**

 în intervalul 18.09.2024, ora 12:00 – 19.09.2024, ora 24:00pe râurile din bazinele hidrografice: Bârlad - afluenţii aferenţi sectorului aval S.H. Vaslui – amonte S.H. Bârlad şi afluenţii mici aferenţi sectorului aval S.H. Bârlad **(judeţele: Vaslui, Iaşi şi Galaţi)**, Siret – afluenţii de stânga aferenţi sectorului aval S.H. Lungoci **(judeţul Galaţi),** Prut – afluenţii aferenţi sectorului aval S.H. Fălciu **(judeţele: Vaslui şi Galaţi)**;

-în intervalul 19.09.2024, ora 03:00 – 19.09.2024, ora 24:00pe râurile din bazinele hidrografice: Bahlui – bazin superior și afluenţi bazin mijlociu și inferior **(judeţele: Botoșani și Iași)**, Bârlad – bazin amonte S.H. Negrești și afluenţii aferenţi sectorului aval S.H. Negreşti – amonte S.H. Vaslui **(judeţele: Neamţ, Iași și Vaslui)**, Prut - afluenţii aferenţi sectorului aval confluenţă cu râul Jijia – amonte S.H. Fălciu **(judeţele: Iași și Vaslui)** și râurile din **judeţul Tulcea**;

**–COD PORTOCALIU-** **posibile depăşiri ale COTELOR DE INUNDAŢIE în intervalul 19.09.2024, ora 05:00 – 19.09.2024, ora 18:00** pe râurile din bazinele hidrografice: Bârlad - afluenţii de stânga aferenţi sectorului aval S.H. Vaslui **(judeţele: Iași, Vaslui şi Galaţi)**, Siret – afluenţii de stânga aferenţi sectorului aval S.H. Lungoci **(judeţul Galaţi)**, Prut – afluenţii aferenţi sectorului aval S.H. Drânceni **(judeţele: Vaslui şi Galaţi)**.

Această avertizarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

-către prefecturile judeţelor:***BOTOŞANI, GALAŢI, IAŞI, NEAMŢ, TULCEA şi VASLUI*** (6 prefecturi) ***– COD GALBEN;***

-către prefecturile judeţelor: ***GALAŢI, IAŞI şi VASLUI*** (3 prefecturi) ***– COD PORTOCALIU.***

**Debitele au fost** **în creștere** ca urmare a precipitațiilor căzute în interval și propagării pe râurile din bazinele hidrografice Siret și Prut și pe râurile din Dobrogea.

Pe râurile din bazinele hidrografice: Crasna, Barcău, Bârzava, Moravița, Caraș, Nera, Cerna, Jiu, Olt, Vedea, Argeș și Ialomița debitele au fost relativ staționare și în scădere pe celelalte râuri din țară.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinul inferior al Crasnei, bazinul superior al Mureșului, cursul Bârladului, cursul mijlociu și inferior al Sucevei, afluenții din bazinele inferioare ale Siretului, Prutului și mai mici pe râurile din bazinele hidrografice: Iza, Timiș, Moravița, Caraș, pe unii afluenți din bazinul mijlociu al Jiului, bazinul mijlociu și inferior al Oltului, pe unii afluenți din bazinul Argeșului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Cerna, Siret, Prut, bazinul superior al Jiului și pe râurile din Dobrogea, unde vor fi în creștere ca urmare a precipitațiilor prognozate și propagării.

Pe râurile din bazinele hidrografice: Crasna, Barcău, Olt, Vedea, Argeș, Ialomița și bazinul mijlociu și inferior al Jiului debitele vor fi relativ staționare.

Sunt posibile scurgeri pe versanți, torenți, pâraie precum şi creşteri mai importante de niveluri şi debite pe unele râuri mici din estul țării ca urmare a precipitațiilor prognozate, sub formă de aversă, izolat mai însemnate cantitativ și propagării.

**DUNĂRE**

**Debitul la intrarea în ţară** (secţiunea Baziaş) în intervalul 18-19.09.2024 **a fost în creștere, având valoarea de 4200 m3/s**, peste media multianuală a lunii **septembrie (3800 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creștere (5100 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 18.09.2024, ora 09.00 –19.09.2024, ora 06.00**

**Administraţia Naţională de Meteorologie (A.N.M.) a emis în data de 18.09.2024, la ora 10:00, atenţionarea meteorologică nr. 130 – COD GALBEN, valabilă în intervalul** **19.09.2024, orele 03:00-24:00, vizând averse însemnate cantitativ: „**în intervalul menționat, în Moldova și în nordul Dobrogei vor fi perioade cu averse. În intervale scurte de timp sau prin acumulare cantitățile de apă vor fi de 15...25 l/mp și izolat de peste 30 l/mp.”

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***BACĂU, BOTOŞANI, GALAŢI, IAŞI, NEAMŢ, SUCEAVA, TULCEA, VASLUI şi VRANCEA*** (9 prefecturi) - ***COD GALBEN***.

**În ţară** valorile termice diurne au fost mult mai ridicate decât cele normale în această perioadă în nordul și nord-vestul țării și s-au situat în jurul mediilor climatologice în rest. Astfel, temperaturile maxime (în creștere semnificativă față de ziua anterioară în Maramureș, nordul Crișanei, cea mai mare parte a Transilvaniei și sudul Moldovei) s-au încadrat între 18 grade la Boița și 27 de grade la Satu Mare, Baia Mare, Supuru de Jos, Săcuieni și Dej. În prima parte a intervalului cerul a fost variabil, cu înnorări temporare și ploi de scurtă durată, neînsemnate cantitativ în jumătatea de sud-vest a țării și dezvoltări noroase convective, averse slabe și izolat descărcări electrice după-amiaza pe spații mici în nord, în centru, în zonele montane și submontane. Începând din orele serii cerul a devenit mai mult noros în regiunile estice, iar aria ploilor a cuprins cea mai mare parte a Moldovei și nordul Dobrogei, în timp ce în restul teritoriului s-a degajat treptat. Pe alocuri s-au acumulat cantități de apă de 10 l/mp în nordul Moldovei. Vântul a suflat slab și moderat, cu intensificări locale în est și sud-est și izolat în centru și în zona montană înaltă, cu viteze în general de 45...55 km/h. În a doua parte a nopții, izolat în vestul, nord-vestul și centrul teritoriului s-a format ceață. La ora 6 valorile termice erau cuprinse între 6 grade la Întorsura Buzăului, Sfântu Gheorghe și Câmpeni și 17 grade la Șiria și Constanța Dig.

**Observație:** în intervalul de diagnoză au fost în vigoare 2 mesaje de atenționare cod galben pentru fenomene meteorologice periculoase imediate, 1 emis de către SRPV Cluj, 1 de către SRPV Sibiu.

**La Bucureşti** valorile termice au fost în ușoară scădere, însă apropiate de normele perioadei. În prima parte a intervalului au fost înnorări, mai accentuate dimineața, când a plouat slab, apoi cerul a devenit variabil. Vântul a suflat în general slab. Temperatura maximă a fost de 23 de grade la Afumați și Băneasa și 24 de grade la Filaret; la ora 6 se înregistrau 10 grade la stația meteo Băneasa, 11 grade la Afumați și 12 grade la Filaret.

**3. Prognoza meteorologică în intervalul 19.09.2024, ora 09.00-20.09.2024, ora 9.00**

**În ţară,** pe parcursul zilei cerul va fi variabil în vest și sud-vest și mai mult noros în rest și se vor semnala averse în cea mai mare parte a Moldovei, în Dobrogea, estul Transilvaniei și local în Muntenia, precum și în zonele de munte. Noaptea nebulozitatea va persista în sud-vest și sud, unde local va mai ploua, iar în restul teritoriului cerul va deveni variabil spre senin și izolat se va forma ceață. Probabilitatea pentru cantități de 10...15 l/mp și izolat de peste 20...25 l/mp va fi mai ridicată în sudul Moldovei și în Dobrogea. Vântul va sufla slab și moderat, temporar cu intensificări în jumătatea estică a Munteniei, în Dobrogea și sudul Moldovei, local în zonele de munte, iar noaptea și în sudul Banatului, în general cu

viteze de 40...60 km/h. Temperaturile maxime se vor situa local sub mediile multianuale specifice acestei date în jumătatea de est și vor fi cuprinse între 16 și 26 de grade, iar cele minime vor fi de la 0...2 grade în depresiunile Carpaților Orientali, unde vor fi condiții de brumă, până spre 16...17 grade pe litoral.

**La Bucureşti** valorile termice diurne, mai scăzute față de ziua precedentă, se vor situa sub mediile multianuale specifice acestei date. Cerul se va înnora treptat, iar mai ales în a doua parte a zilei și la începutul nopții, trecător va ploua. Vântul va sufla în general moderat, cu viteze în jur de 35 km/h. Temperatura maximă se va situa în jurul valorii de 20 de grade, iar cea minimă va fi de 11...13 grade.

***II. CALITATEA APELOR***

**Pe râurile interioare**

**A.B.A. Argeș-Vedea** informează că în data de 18 septembrie 2024, ora 11.30, reprezentanții APA NOVA București au informat ABA Argeș-Vedea asupra creșterii semnificative a concentrației de amoniu pe râul Dâmbovița în secțiunea NH Brezoaele – priză captare către stația de tratare Arcuda, până la ora actuală fiind înregistrate următoarele valori (conform prelevărilor și analizelor efectuate de către APA NOVA BUCUREȘTI) :

**SH Lungulețu**

* Ora 10.30 – 0,9 mg / l
* Ora 12.00 – 0,8 mg / l
* Ora 14.00 – 0,9 mg / l
* Ora 16.00 – 0,5 mg / l

**NH Brezoaele**

* Ora 08.00 – 0,4 mg / l
* Ora 09.00 – 0,4 mg / l
* Ora 09.30 – 0,5 mg / l
* Ora 10.00 – 0,6 mg / l
* Ora 11.00 – 0,65 mg / l
* Ora 12.00 – 0,7 mg / l
* Ora 13.00 – 0,8 mg / l
* Ora 14.00 – 0,9 mg / l
* Ora 15.00 – 1,1 mg / l
* Ora 16.00 – 1,2 mg / l
* Ora 17.00 – 1,0 mg / l

În perioada 17- 18 septembrie 2024, debitul evacuat din acumularea Văcărești a fost de 4,0 mc/s (*debit asigurat de 4 – 5 luni de zile prin deschiderea vanei plane prize capitale*), în secțiunea NH Brezoaele debitul râului Dâmbovița fiind suplimentat prin derivația Mircea Vodă (Ilfov - Dâmbovița) cu 1,0 – 1,5 mc/s. În dimineața zilei de 18 septembrie 2024, urmare a solicitarii telefonice din partea reprezentanților ANB, a fost majorat debitul evacuat din ac Văcărești la 4,5 mc/s. Menționăm faptul că urmare a neînregistrării cantităților de precipitații prognozate în b.h. Dâmbovița, începând cu data de 16 septembrie 2024, s-a dispus funcționarea CHE Clăbucet (aferentă lacului de acumulare Pecineagu) timp de 12 ore din 24.

Imediat după primirea informării privind degradarea calității apei pe râul Dâmbovița, mai multe echipe ale ABA Argeș-Vedea s-au deplasat pe teren pentru identificarea cauzelor care au condus la aceste creșteri semnificative ale concentrației de amoniu, până la ora actuală nefiind identificate deversări neautorizate în râul Dâmbovița. Acțiunile vor continua și în cursul zilei 19 septembrie 2024, în funcție de rezultatele obținute urmând a reveni cu o nouă informare.

De asemenea, laboratorul ABA Argeș Vedea a prelevat 4 probe de apă din secțiuni diferite, în urma rezultelelor analizelor urmând a identificat tronsonul râului Dâmbovița care a determinat cel mai mult aceste creșteri de amoniu. Prelevările și analizele vor continua și în cursul zilei de 19 septembrie 2024, urmând a fi comparate valorile obținute cu cele ale ANB.

Având în vedere că la stația hidrometrică Lungulețu, la ora 16.00, valoarea concentrației de amoniu a scăzut la 0,5 mg / l, fenomenul este în descreștere pe acest sector, dar acțiunile de monitorizare și identificare vor continua.

**Pe Marea Neagră**

**G.N.M.-C.J. Constanţa**revine cu informații despre poluarea accidentală cu produse petroliere a acvatoriului Portului Constanța din incinta Șantierului Naval Constanța S.A., produsă în data de 11.09.2024, în jurul orei 15.35.

Prin cele două colectoare pluviale de pe cheul C3 s-a evacuat în acvatoriul portuar din bazinul C apă pluvială cu încărcătură de produs petrolier, iar prin scurgerea pluvială de pe cheul A3 s-a evacuat în bazinul A apă pluvială cu aspect tulbure. Apa Mării Negre prezenta uşoare irizații în bazinul A şi o peliculă groasă de produs petrolier în bazinul C, suprafața totală afectată fiind de cca 1000 mp.

Reprezentanții S.N.C. S.A. au intervenit pentru depoluarea acvatoriului prin aplicarea de substanțe absorbante biodegradabile și au izolat zona prin montarea de baraje flotante antipoluante.

În urma verificărilor din data de 13.09.2024 s-a constatat că apa din bazinul A nu mai prezenta aspect tulbure, iar pelicula de produs petrolier din bazinul C fusese îndepărtată.

Au fost efectuate verificări pe traseul conductei de evacuare a apelor pluviale, fiind identificate urme de produs petrolier în amonte, în primul cămin colector din incinta S.N.S. S.A. Pentru reducerea riscului de producere a poluărilor accidentale, societatea S.N.C. S.A. are obligația monitorizării şi întreținerii rețelei de colectare şi evacuare de ape pluviale de pe amplasament.

Pe fluviul Dunărea nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 17.09.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

**2. În domeniul solului şi vegetaţiei**

**Garda Forestieră Râmnicu Vâlcea** informează despre producerea unui incendiu în data de 18.08.2024, la ora 16:30, în zona localităţii Motru Sec, pe raza Ocolului Silvic Padeș, jud. Gorj. Acesta a afectat o suprafaţă de 103 ha de litieră și a fost stins în data de 11.09.2024, la ora 16:20, de către personalul silvic și pompierii militari.

**Garda Forestieră Râmnicu Vâlcea** informează despre producerea unui incendiu în data de 06.09.2024, la ora 14:00, în zona localităţii Malaia, pe raza Ocolului Silvic Valea Lotrului, jud. Vâlcea (cauza-trăznet). Acesta a afectat o suprafaţă de 0,02 ha de litieră și a fost stins în data de 16.09.2024, la ora 16:00, de către personalul silvic și pompierii militari.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**